*Projekts*

LATVIJAS REPUBLIKAS MINISTRU KABINETS

2021.gada Noteikumi Nr.

Rīga (Prot. Nr. §)

**Noteikumi par civiltiesiskās atbildības obligāto apdrošināšanu bezpilota gaisa kuģu lidojumiem**

Izdoti saskaņā ar likuma "[Par aviāciju](https://likumi.lv/ta/id/57659-par-aviaciju)"

[117.10 pant](https://likumi.lv/ta/id/57659-par-aviaciju#p47)a trešo daļu

**I. Vispārīgais jautājums**

1. Noteikumi nosaka vispārējās civiltiesiskās atbildības minimālos limitus par zaudējumiem, kurus bezpilota gaisa kuģis varētu radīt trešās personas veselībai, dzīvībai vai mantai, kā arī videi, un atkāpes no apdrošināšanas prasībām.

**II. Apdrošināšanas prasības un noteiktie minimālie limiti**

2. Lai veiktu bezpilota gaisa kuģu lidojumus Latvijas Republikas gaisa telpā, bezpilota gaisa kuģu sistēmu ekspluatants vai bezpilota gaisa kuģa īpašnieks apdrošina savu vispārējo civiltiesisko atbildību pret zaudējumiem, kurus bezpilota gaisa kuģis varētu radīt trešās personas veselībai, dzīvībai vai mantai, kā arī videi (turpmāk – apdrošināšana), ievērojot vismaz šādus minimālos atbildības limitus:

2.1. 50 000 euro vienam apdrošināšanas gadījumam un apdrošināšanas periodam kopā, ja lidojumi tiek veikti atvērtās kategorijas A1 vai A2 apakškategorijā;

2.2. atbilstoši regulā Eiropas Parlamenta un Padomes 2004.gada 21.aprīļa Regulas (EK) Nr.785/2004 par apdrošināšanas prasībām, kas attiecas uz gaisa pārvadātājiem un gaisa kuģu ekspluatantiem (turpmāk - regula Nr.785/2004) 7.pantā noteiktajiem limitiem, ja:

2.2.1. bezpilota gaisa kuģa maksimālā pacelšanās masa ir 20 kg vai vairāk;

2.2.2. bezpilota gaisa kuģu lidojumi tiek veikti specifiskajā kategorijā.

3. Šo noteikumu 2.punktā minētie nosacījumi netiek piemēroti lidojumu veikšanai ar bezpilota gaisa kuģiem, kuru:

3.1. maksimālā pacelšanās masa ir mazāka nekā 250 g un maksimālais lidojuma ātrums ir mazāks nekā 19 m/s;

3.2. maksimālā pacelšanās masa ir mazāka nekā 20 kg un kuru lidojumus veic valsts pārvaldes iestādes.

4. Papildus šajos noteikumos noteiktajam bezpilota gaisa kuģu lidojumiem var tikt noteiktas papildu apdrošināšanas prasības bezpilota gaisa kuģu sistēmu ģeogrāfiskajās zonās, kas izveidotas saskaņā ar normatīvo aktu par bezpilota gaisa kuģu lidojumiem virs:

4.1. civilās aviācijas objektiem;

4.2. rūpniecisko avārijas riska objektiem;

4.3. transporta, sakaru un enerģētikas infrastruktūras objektiem.

**III. Noslēguma jautājumi**

5. Šo noteikumu 2. nodaļa stājas spēkā 2022.gada 1.janvārī.

6. Līdz 2022.gada 1.janvārim bezpilota gaisa kuģa īpašnieks apdrošina savu vispārējo civiltiesisko atbildību pret zaudējumiem, kurus bezpilota gaisa kuģis varētu radīt trešās personas veselībai, dzīvībai vai mantai, kā arī videi, nosakot šādus minimālos atbildības limitus:

6.1. 150 000 euro vienam apdrošināšanas gadījumam un apdrošināšanas periodam kopā, ja bezpilota gaisa kuģa kopējā pacelšanās masa ir no 250 g līdz 1,5 kg un lidojumi tiek veikti specifiskajā kategorijā;

6.2. 500 000 euro vienam apdrošināšanas gadījumam un apdrošināšanas periodam kopā, ja bezpilota gaisa kuģa kopējā pacelšanās masa ir no 1,5 kg līdz 5 kg;

6.3. 1000 000 euro vienam apdrošināšanas gadījumam un apdrošināšanas periodam kopā, ja bezpilota gaisa kuģa kopējā pacelšanās masa ir 5 kg un vairāk.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova